Այժմ փորձենք նշել մշակույթի բնագավառի՝ ներառյալ ժամանակակից գեղարվեստական կյանքի, մի քանի, իմ կարծիքով կարևոր հիմնախնդիրները: Մշակույթի ասպարեզում նկատելի առաջին հիմնահարցը վերաբերում է կրթության ոլորտին՝ մասնավորապես մասնագիտական բարձրագույն կրթությանը: Խոսքն այն կրթական ծրագրերի և առարկաների մասին է, որոնք մշակվել են Խորհրդային Միության տարիներին բոլոր տասնհինգ հանրապետությունների համար նույն բովանդակությամբ և ձևաչափով՝ բնականաբար չկարևորելով մշակույթի ազգային առանձնահատկությունները: Դրա հետևանքով խեղաթյուրվել և չի շարունակվել արվեստների ազգային դպրոցների ձևավորումը և զարգացումը։ Իսկ գեղարվեստական ժառանգությունը ոչ միայն դրա փաստացի գոյությունն է, այլև գիտական ճանաչողությունը և այդ ժառանգության փոխանցումը սերունդներին. այսինքն մշակույթի վերարտադրությունը և զարգացումը: